32004R0668
L 112/1
JURNALUL OFÍCIAL AL UNIUNII EUROPENE
REGULAMENTUL (CE) NR. 668/2004 AL COMISIEI
din 10 martie 2004
de modificare a anumitor anexe la Regulamentul (CE) nr. 1774/2002 al Parlamentului European și al Consiliului privind importul de subproduse de origine animală din țări terțe
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare aplicabile subproduselor de origine animală care nu sunt destinate consumului uman (1), astfel cum a fost modificat ultima dată prin Regulamentul (CE) nr. 808/2003 al Comisiei (2), în special articolul 28 alineatul (2), articolul 29 alineatul (3) și articolul 32 alineatul (1),
întrucât:
(1)
Regulamentul (CE) nr. 1774/2002 prevede că anumite produse prelucrate care ar putea fi utilizate ca materii prime pentru hrana animalelor, hrana pentru animalele de companie, articolele de mestecat pentru câini și produsele tehnice pot fi importate în Comunitate cu condiția să fie conforme cu cerințele aplicabile din regulamentul în cauză.
(2)
În urma avizului emis de Comitetul științific director la 10 și 11 mai 2001 privind siguranța colagenului, este oportun să se definească cerințe de igienă specifice, aplicabile prelucrării și comercializării colagenului care ar putea fi utilizat ca materie primă pentru hrana animalelor. Prin urmare, anexa VII la Regulamentul (CE) nr. 1774/2002, care definește cerințele specifice de igienă privind prelucrarea și introducerea pe piață a proteinelor animale prelucrate și a altor produse prelucrate care ar putea fi utilizate ca materie primă pentru hrana animalelor, ar trebui modificată în consecință.
(3)
Anexa VIII la Regulamentul (CE) nr. 1774/2002 stabilește cerințele privind introducerea pe piață a hranei pentru animale de companie, a articolelor de mestecat pentru câini și a produselor tehnice. În anexa menționată ar trebui introduse anumite modificări de ordin tehnic pentru a include cerințele referitoare la marcare prevăzute la articolul 28 din regulamentul menționat, în ceea ce privește subprodusele pentru hrana animalelor de companie, obținută din animale tratate cu ajutorul anumitor substanțe, și ar trebui clarificate cerințele în domeniul importurilor aplicabile produselor derivate lipidice și anumitor produse prelucrate legate de fabricarea hranei pentru animale de companie, cunoscute sub numele de „subproduse aromatizante de origine animală”. Anexa VIII ar trebui modificată în consecință.
(4)
Anexa X la Regulamentul (CE) nr. 1774/2002 prezintă un model de certificat de sănătate pentru importul anumitor subproduse de origine animală și produse derivate provenite din țări terțe. Anexa în cauză ar trebui modificată pentru a se crea modele suplimentare de certificate de import și pentru revizuirea modelelor existente, astfel încât să se introducă modificările de ordin tehnic, inclusiv aspectele privind sănătatea animalelor. Prin urmare, anexa X ar trebui modificată în consecință.
(5)
Anexa XI la Regulamentul (CE) nr. 1774/2002 prezintă listele de țări terțe din care statele membre pot autoriza importurile de subproduse de origine animală care nu sunt destinate consumului uman. Din rațiuni de claritate a legislației comunitare, într-un viitor apropiat, listele respective ar trebui consolidate și coroborate cu listele țărilor din care statele membre sunt autorizate să importe produse obținute din diferite specii animale, liste deja întocmite în cadrul legislației comunitare din motive de sănătate publică sau animală. Până atunci este oportun să se clarifice și să se actualizeze trimiterile la listele în cauză prevăzute de anexa XI care trebuie modificată în consecință.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătate animală,
ADOPTĂ PREZENTUL REGULAMENT:
Articolul 1
Modificări ale Regulamentului (CE) nr. 1774/2002
Anexele I, VII, VIII, X și XI la Regulamentul (CE) nr. 1774/2002 se modifică în conformitate cu anexa la prezentul regulament.
Articolul 2
Intrare în vigoare și aplicabilitate
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 mai 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 martie 2004.